Ekuro, kisikuro, anaa ekunini yԑ ekuro bi a ԑyԑ ya pa ara na ԑnwu ntԑm koraa. Ekunini yԑ adeԑ a ԑnyԑ na koraa. Deԑ nti a wᴐtu onipa bi ne nsԑnkyerԑnne a ԑda adi wᴐ obi ho ma ne hunu sԑ wanya anaa ᴐrebԑnya bi no gyina adeԑ pᴐtee a ԑde baa onipa no soᴐ no so.
Ekunini tumi tᴐ nnipadua no mu anaa honam no ho baabiara. Ԑtumi tu onipa biara de firi ne yafunu mu nsԑmu mu de ba ne baa anaa ne barima ho. Ԑtᴐ da a, ekunini a ԑwᴐ obi ho nso ankasa tumi yera, ebi nso wᴐ hᴐ a ԑhia sԑ apᴐmuden mu foᴐ de wᴐn ani di akyire ma onipa no ayaresa sԑdeԑ ԑbԑyԑ a ԑnkᴐfa ᴐhaw ne nyarewa a ano yԑ den mmrԑ onipa no.
Ekunini gu ahodoᴐ pii. Wᴐwᴐ deԑ ԑtᴐ onipa anan ase, ne nan mu, ne nanti, ne nantabono, anaa ne nan mpᴐ so ԑsiane mogya a ԑnni aforosianeԑ wᴐ saa mmeaeԑ no nti. Yԑwᴐ deԑ ԑtᴐ anan no ankasa ho, yԑwᴐ deԑ ԑtᴐ yafunu no nsԑmu mune deԑ ԑtᴐ nsono no mu. Ԑbi nso totᴐ onipa anum, na ԑbi nso tᴐ onipa ase; ne baa anaa ne barima ho.
Obi bԑbisa sԑ ԑyԑ ampa sԑ ekunini tumi yera? Sԑdeԑ madi kan aka no, ekunini no pii wᴐ deԑ ԑde ba, enti sԑ ԑno ara bԑyera no gyina aduroyԑ no ne ayaresa no ano den so, ne deԑ ԑde baeԑ so. Ebi wᴐ hᴐ a ԑnyera, enti agye sԑ wode nnuro sosᴐ ano. Yԑwᴐ nnuro pii a yԑbԑtumi atᴐ no wᴐ nnutᴐnbea de adwodwo yaw no ano, nanso ԑnkum ekuro no, enti sԑ obi hunu nsԑnkyerԑnne a ԑkyerԑ sԑ wanya bi a, ᴐne ne dᴐkota nkasa ntԑm so, ԑsiane sԑ, sԑ wo ne no kasa ntԑm a, ԑboa ma wᴐtumi ma wo nnuro ma ekuro no wu anaa ԑyera.
Ekunini yԑ yadeԑ baako a ԑyԑ ya pa ara, na sԑ yԑn ani ankᴐ ho yie a, ԑtumi de nnipa kᴐ owuo mu. Ԑyԑ yadeԑ kodiawo a ԑmfa ho ne baabi a ԑbԑtᴐ, sԑ woanhwԑ no yie a ԑtumi di wo awu. Ԑno akyiri no, sԑ ԑyԑ adeԑ a ԑsԑ sԑ wosᴐ ano na sԑ woansᴐ ano ntԑm a, ԑtumi ma wofᴐn yԑ tan, na sԑ obi nnim mpo a ᴐbԑka sԑ woanya AIDS.
Onipa nneyԑeԑ, ne suban ne n’anamᴐntuo tumi ma ekuro yi bi  tu no,nnuane a yԑdi no ara dodoᴐ ne sԑdeԑ yԑdidi no ma yԑtumi nya sa kunini yi bi. Ahonidie nso yԑ adeԑ a ԑdi dwuma wᴐ sԑ o bi bԑnya bi anaa ᴐnya bi mu. Afei mmaa ne mmarima nhyiamudie basabasa nso tumi kᴐfa ekunini brԑ onipa bi.
Atwerԑ ahodoᴐ a ԑbԑdi wei akyi no bԑkyerԑ Ekunini ahodoᴐ, ne mmeaeԑ a ԑkuro no tumi totᴐ ne edin a yԑde ma wᴐn ԑsiane mmeaeԑ a wᴐtotᴐ no.
